ลุ้น BBL เสิร์ฟกำไรปี 60 ทะลุ 3.3 หมื่นลบ. แถม P/E ต่ำ-ปันผลสูง
ลุ้น BBL เสิร์ฟกำไรปี 60 ทะลุ 3.3 หมื่นลบ. ส่วน Q4/61 แตะ 8.6 พันล้านบาท แถม P/E ต่ำกว่าตลาดฯ และกลุ่ม พร้อมอัตราปันผลสูงราว 3% ด้าน โบรกฯ ชู Top Pick กลุ่ม ขึ้นเป็นผู้นำสินเชื่อรายใหญ่ รับผลดีรัฐเร่งการลงทุน คาดกำไรปี 61 ยังโตต่อ
18 ม.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์ธนาคารกรุงเทพ จำกัด (มหาชน) หรือ BBL เนื่องจากขณะนี้อยู่ในช่วงของการประกาศผลการดำเนินงานประจำปี 60 ของบจ.ที่จดทะเบียนในตลาดหลักทรัพย์แห่งประเทศไทย กลุ่มธนาคาร ซึ่งมีการคาดการณ์ว่า BBL จะรายงานผลการดำเนินงานประจำไตรมาส 4/60 และประจำปี 60 ในวันที่ 19 ม.ค. 60
โดยนักวิเคราะห์ คาดว่า ผลการดำเนินงานงวดดังกล่าวของ BBL จะปรับตัวขึ้นทั้งเมื่อเทียบจากไตรมาสก่อนและเทียบจากปีก่อน ทั้งนี้ยังยกให้ BBL เป็น Top Pick กลุ่ม เนื่องจาก BBL ถือว่าเป็นผู้นำด้านสินเชื่อรายใหญ่ ซึ่งจะได้รับผลดีโดยตรงจากการเร่งการลงทุนของภาครัฐ รวมทั้งยังให้อัตราอัตราส่วนเงินปันผลตอบแทน (Dividend Yield) สูงถึงปีละ 3% อีกด้วย
พร้อมทั้งมองว่า ในปี 61 แนวโน้มกำไรยังคงเติบโตอย่างต่อเนื่อง จากรายได้ดอกเบี้ยสุทธิแลรายได้ที่ไม่ใช่ดอกเบี้ยสุทธิปรับตัวดีขึ้นหลังจับมือขายผลิตภัณฑ์ประกันภัยให้กับ AIA
นอกจากนี้จากข้อมูล ณ วันที่ 17 ม.ค.61 พบว่า BBL มีค่า P/E อยู่ที่ 12.34 เท่า ซึ่งต่ำกว่าค่า P/E ของ SET ซึ่งอยู่ที่ 19.77 เท่า และยังต่ำกว่าค่า P/E ของกลุ่มธนาคารซึ่งอยู่ที่ 13.19 เท่า ขณะเดียวกัน Dividend Yield อยู่ที่ 3.07%
ส่วนราคาหุ้น BBL ปิดตลาดวานนี้ (17 ม.ค.61) อยู่ที่ 213 บาท บวก 1 บาท หรือ 0.47% ด้วยมูลค่าซื้อขาย 772.29 ล้านบาท ทั้งนี้ยังมีอัพไซด์จากราคาเป้าหมายสูงสุดที่ 258 บาท อยู่ 21%

โดย นักวิเคราะห์ บล.ซีไอเอ็มบี (ประเทศไทย) ระบุในบทวิเคราะห์คาดว่า BBL จะประกาศผลการดำเนินงานประจำไตรมาส 4/60 และประจำปี 60 ในวันที่ 19 ม.ค.61 ซึ่งคาดว่ากำไรไจรมาส 4/60 จะเติบโต 2.9% เมื่อเทียบจากไตรมาสก่อนและโต 1.6% เทียบจากปีก่อน นอกจากนี้ยังเลือก BBL เป็น Top Pick ในกลุ่มธนาคารโดยให้ราคาเป้าหมาย 258 บาทต่อหุ้น
ด้าน นักวิเคราะห์ บล.ดีบีเอส วิคเคอร์ส (ประเทศไทย) ระบุในบทวิเคราะห์ ให้ราคาเป้าหมาย BBL อยู่ที่ 222 บาทต่อหุ้น ซึ่งอิงกับ P/BV ปี 61 เพียง 1.0 เท่า คาดการเติบโตในปี 61 จะดีขึ้นทั้งในส่วนของรายได้ดอกเบี้ยสุทธิ และรายได้ที่ไม่ใช่ดอกเบี้ย ซึ่งส่วนหนึ่งมาจากการจับมือเป็นพันธมิตรขายผลิตภัณฑ์ประกันภัยให้กับ AIA และการส่งออกที่ดีขึ้นก็ช่วยให้รายได้ค่าธรรมเนียมสูงขึ้นด้วย ด้านปันผลให้ Dividend yield ปีละประมาณ 3%
ส่วน นักวิเคราะห์ บล.เคทีบี (ประเทศไทย) ระบุในบทวิเคราะห์ เลือก BBL เป็นหุ้นเด่นในกลุ่ม เนื่องจาก BBL เป็นผู้นำด้านสินเชื่อรายใหญ่ ซึ่งจะได้รับผลดีโดยตรงจากการเร่งการลงทุนของภาครัฐ
ทั้งนี้คาดว่า BBL จะประกาศผลการดำเนินงานปี 60 ในวันที่ 19 ม.ค.61 โดยคาดว่าไตรมาส 4/60 กำไรจะอยู่ที่ 8,627 ล้านบาท โต 4.3% เทียบจากปีก่อน และโต 5.7% เทียบจากไตรมาสก่อน
 ขณะเดียวกันคาดว่ากำไรสุทธิปี 60 อยู่ที่ 33,140 ล้านบาท โต 4% เทียบจากปีก่อน และปี 61 คาดอยู่ที่ 36,743 ล้านบาท หรือโต 11% เทียบจากปีก่อน
 